b'\n_START_ARTICLE_\nApuraha\n_START_PARAGRAPH_\nApuraha on taloudellinen tuki tai palkinto tieteelliselle tutkimukselle tai kulttuuriselle toiminnalle. My\xc3\xb6s huippu-urheilijoille my\xc3\xb6nnet\xc3\xa4\xc3\xa4n apurahoja. Suomessa apurahoja my\xc3\xb6nt\xc3\xa4v\xc3\xa4t p\xc3\xa4\xc3\xa4asiassa s\xc3\xa4\xc3\xa4ti\xc3\xb6t, kunnat ja opetusministeri\xc3\xb6. Apurahan my\xc3\xb6nt\xc3\xa4misen kriteerit riippuvat my\xc3\xb6nt\xc3\xa4j\xc3\xa4n apurahalle asettamista tavoitteista. Niill\xc3\xa4 tuetaan esimerkiksi alallaan ansioitunutta jatko-opiskelijaa tai tutkijaa ty\xc3\xb6ss\xc3\xa4\xc3\xa4n tavoitteena suomalaisen tieteen edist\xc3\xa4minen._NEWLINE_Valtion taiteilija-apurahan suuruus oli 1.2.2016 alkaen 1.2.2016 alkaen 1 692,45 euroa kuukaudessa.\n_START_SECTION_\nTaiteen tuki\n_START_PARAGRAPH_\nApuraha on yleisnimitys monenlaiselle taloudelliselle tuelle. Esimerkiksi Taiteen edist\xc3\xa4miskeskus my\xc3\xb6nt\xc3\xa4\xc3\xa4 valtion 0,5\xe2\x80\x935-vuotisia taiteilija-apurahoja sek\xc3\xa4 kohdeapurahoja ja eri taidetoimikunnat jakavat muun muassa produktioavustuksia, matka-avustuksia ja laatutukia. Vuonna 2007 Taiteen keskustoimikunta my\xc3\xb6nsi tukea taiteelliseen ty\xc3\xb6skentelyyn taiteilijoille, projekteihin taiteilijoille, ty\xc3\xb6ryhmille ja yhteis\xc3\xb6ille, sek\xc3\xa4 muille yhteis\xc3\xb6ille tukea yhteens\xc3\xa4 20,4 miljoonaa euroa. Noin nelj\xc3\xa4 prosenttia aktiivisista taiteilijoista saa kerrallaan valtion my\xc3\xb6nt\xc3\xa4mi\xc3\xa4 taiteilija-apurahoja._NEWLINE_Kalevi Kivist\xc3\xb6 ajoi l\xc3\xa4pi viisitoistavuotisten taiteilija-apurahojen j\xc3\xa4rjestelm\xc3\xa4n, mutta Tytti Isohookana-Asunmaa korvasi ne viisivuotisilla ollessaan opetusministerin\xc3\xa4.\n_START_SECTION_\nApurahoista p\xc3\xa4\xc3\xa4tt\xc3\xa4minen\n_START_PARAGRAPH_\nApurahoista ja avustuksista p\xc3\xa4\xc3\xa4tt\xc3\xa4v\xc3\xa4t niit\xc3\xa4 my\xc3\xb6nt\xc3\xa4vien tahojen asiantuntijat. Taiteen edist\xc3\xa4miskeskuksessa, valtion taidetoimikunnissa ja alueellisissa taidetoimikunnissa p\xc3\xa4\xc3\xa4t\xc3\xb6ksentekoelinten j\xc3\xa4senet ovat eri taiteenalojen ammattilaisia ja muita asiantuntijoita. P\xc3\xa4\xc3\xa4t\xc3\xb6kset perustuvat vertaisarviointiin hakemusten taiteellisen laadun perusteella.\n_START_SECTION_\nSuomalainen tieteen rahoitus\n_START_PARAGRAPH_\nSuomessa on lukuisia tieteenalojen apurahoja jakavia s\xc3\xa4\xc3\xa4ti\xc3\xb6it\xc3\xa4.\n_START_SECTION_\nTy\xc3\xb6skentely apurahalla\n_START_PARAGRAPH_\nApurahalla ty\xc3\xb6skentely on m\xc3\xa4\xc3\xa4r\xc3\xa4aikaista, jolloin kyse ei ole ty\xc3\xb6suhteesta. Apurahalla ty\xc3\xb6skentelev\xc3\xa4 hankkii itse MYEL-el\xc3\xa4kevakuutuksensa Melasta ja maksaa MYEL-maksun. Vakuutusta on haettava kolmen kuukauden kuluessa apurahan alkamisesta. _NEWLINE_Apurahansaajien, joille on my\xc3\xb6nnetty Suomesta taiteelliseen tai tieteelliseen toimintaan tarkoitettu apuraha on otettava MYEL-vakuutus. Vakuutusvelvollisuus koskee lain mukaan niit\xc3\xa4 Suomen sosiaaliturvan piiriin kuuluvia apurahansaajia, jotka ovat saaneet Suomesta my\xc3\xb6nnetyn ty\xc3\xb6skentelyapurahan vuonna 2009 tai sen j\xc3\xa4lkeen. Vakuutusvelvollisuuden piiriss\xc3\xa4 olevan apurahan tulee olla tarkoitettu v\xc3\xa4hint\xc3\xa4\xc3\xa4n nelj\xc3\xa4n kuukauden taiteelliseen tai tieteelliseen ty\xc3\xb6skentelyyn Suomessa ja m\xc3\xa4\xc3\xa4r\xc3\xa4lt\xc3\xa4\xc3\xa4n sen on oltava v\xc3\xa4hint\xc3\xa4\xc3\xa4n 1 259,53 euroa, mik\xc3\xa4 vastaa vuosiansiona 3 778,59 euroa vuoden 2016 tasossa. Vakuutusvelvollisuus koskee sek\xc3\xa4 henkil\xc3\xb6kohtaisen apurahan saaneita, ett\xc3\xa4 ty\xc3\xb6ryhm\xc3\xa4ss\xc3\xa4 apurahalla ty\xc3\xb6skentelevi\xc3\xa4.'